Minni skólans ! Minni Norðurlands ! ― 50 ára afmæli Gagn-fræðaskólans , 350 manns í morgunkaffi ; 450 manns í kvöldverð . Minni skólameistara ! Minni kennslumálaráðherra ! Minni dómsmálaráðherra ! Minni kennara ! ― Þeir höfðu um vorið bolað tveimur nemendum úr skólanum vegna kommúnisma , og þegar þeir komu saman aftur um haustið , ráku þeir einn nemanda enn , vegna kommúnisma . Himneski faðir . Þú gróðursettir skilningstré þekkingarinnar á meðal mannanna , skilningstré góðs og ills . Og Jahve Guð lét vaxa upp allskonar tré . Ó Guð vors lands ! Minni kvenna ! Minni alls Norðurlands ! Hallgrímur Hallgrímsson fæddist á Austfjörðum , ólst þar upp og í Þingeyjarsýslu , lauk glæsilega gagnfræðaprófi á Akureyri 1930 , en hætti þá námi eftir pólitísk átök . Hann var einn af stofnendum Kommúnistaflokks Íslands , nam við flokksskóla Alþjóðasambands kommúnista í Moskvu , barðist með lýðveldissinnum í borgarastríðinu á Spáni og með íslenzkum verkalýð í kreppunni miklu á 4ða áratugi síðustu aldar , unz stærstu sigrunum var náð . Prýðilega ritfær stýrði hann málgögnum æskulýðshreyfingarinnar , Rauða fánanum og Landnemanum . Þessi átök kostuðu langa fangelsisvist ― Hallgrímur var dæmdur fyrir landráð . Hann er sagður útlagi í borgaralegu þjóðfélagi , þegar hann ferst úti fyrir Austurlandi með lv . Sæborgu árið 1942 . Um þann skipstapa er margt á huldu . ― Í þessari bók segir frá ætt Hallgríms og uppvexti , eða allt þar til að hann hélt suður til Reykjavíkur haustið 1930 , haustið , þegar heimskreppan skall á þar .